2

Informatīvais ziņojums
“Par Ekonomiskās sadarbības un attīstības organizācijas  Starptautiskā Transporta foruma piesaisti ceļu satiksmes drošības izvērtēšanā”

Saskaņā ar Ministru kabineta  2021. gada 6. oktobra rīkojuma Nr.712 “Par Ceļu satiksmes drošības plānu 2021.-2027. gadam” 3.punktu Satiksmes ministrijai līdz 2025.gada 1.janvārim ir jāsagatavo un jāiesniedz Ministru kabinetā ceļu satiksmes drošības politikas plānošanas dokumenta “Ceļu satiksmes drošības plāna 2021.-2027.gadam”[footnoteRef:1] (turpmāk – Ceļu satiksmes drošības plāns) starpposma ietekmes izvērtējums. [1:  Saite: https://likumi.lv/ta/id/326640-par-celu-satiksmes-drosibas-planu-2021-2027-gadam] 


Satiksmes ministrija 2023.gadā ir uzsākusi sarunas ar Ekonomiskās sadarbības un attīstības organizāciju (ESAO[footnoteRef:2]) par nepieciešamību Latvijai 2024.gadā veikt Ceļu satiksmes drošības plāna starpposma ietekmes izvērtējumu, kā arī izstrādāt priekšlikumus ceļu satiksmes drošības situācijas uzlabošanai Latvijā, kas atbilst Valdības rīcības plāna Deklarācijas par Evikas Siliņas vadītā Ministru kabineta iecerēto darbību ietvertajam punktam Nr.16 “Veicināsim sabiedrības izpratni un atbildību par savu drošību, pienākumu gan valstiskā, gan individuālā līmenī rūpēties par drošību mājās, sabiedrībā un savstarpējā saskarsmē, tostarp par drošību ceļu satiksmē, darba aizsardzības pasākumiem, nelaimes gadījumu novēršanu un drošas apkārtējās vides uzturēšanu” un Ceļu satiksmes drošības plāns ietvertajam mērķim par rīcības virzieniem un pasākumiem ceļu satiksmes negadījumos bojāgājušo un smagi ievainoto skaita samazināšanai. [2:  Saite: https://www.oecd.org/latvia/ ] 

Tādējādi Satiksmes ministrija ir sagatavojusi un iesniedz izskatīšanai Ministru kabinetā informatīvo ziņojumu “Par Ekonomiskās sadarbības un attīstības organizācijas Starptautiskā Transporta foruma piesaisti ceļu satiksmes drošības izvērtēšanā”, kas ir nepieciešams, lai izpildītu Valdības rīcības plāna pasākumu Nr.16.2. “Visaptveroši pasākumi ceļu satiksmes drošības, piekļūstamības un mobilitātes uzlabošanai, t.sk. investīcijas satiksmes drošības infrastruktūra (droša mikromobilitāte, vidējā ātruma noteikšanas ierīces, dubultie šķērsojumi u.c.)” un Ministru kabineta  2021. gada 6. oktobra rīkojuma Nr.712 “Par Ceļu satiksmes drošības plānu 2021.-2027. gadam” 3.punktu.
Šāds pasākums ir īpaši aktuāls, jo Latvija ilgstoši ir vienā no pirmajām vietām Eiropas Savienībā (turpmāk – ES) ceļu satiksmes negadījumos bojā gājušo un smagi cietušo cilvēku skaita ziņā, tostarp salīdzinot rezultātus uz miljonu iedzīvotāju ar citām ES valstīm. Tāpēc būtiski ir veikt pasākumus, kas ir iekļauti Ceļu satiksmes drošības plānā, kuru mērķis ir uzlabot ceļu satiksmes drošību turpmākajos gados, kur plānotajām darbībām ir tendence pakāpeniski samazināt uz ceļiem bojā gājušo un smagi ievainoto cilvēku skaitu. Svarīgi, ka šī plāna izstrādes gaitā tika ņemti vērā arī vairāki ESAO ekspertu veiktie pētījumi un vadlīnijas, kuru mērķis ir uzlabot ceļu satiksmes drošību, cita starpā, kas ir pieejamas arī publiskajā ESAO Starptautiskā Transporta foruma (ITF) datu un analīzes grupas IRTAD[footnoteRef:3] datubāzē.  [3:  Saite: https://www.itf-oecd.org/IRTAD ] 

Tāpat jāpiebilst, ka Satiksmes ministra vizītes laikā ESAO pārstāvniecībā Francijā, Parīzē 2023.gada 1.-2.novembrī panākta vienošanās paplašināt Latvijas sadarbību ar ITF/ESAO ceļu satiksmes drošības jomā un pievienoties ITF[footnoteRef:4] Starptautiskajai Satiksmes drošības datu un analīzes grupai - IRTAD. Cita starpā 1988. un 1989. gadā ESAO Autotransporta pētniecības programmas (ESAO/RTR) vadības komiteja vienojās izveidot mehānismu, lai ESAO ietvaros izveidotu "Starptautiskā ceļu satiksmes un negadījumu datu bāzi (IRTAD)", kurā vāktu un apkopotu ar ceļu satiksmes drošību saistītos datus. No 2004. gada janvāra IRTAD Starptautiskā transporta foruma Vienotais pētniecības centrs ir integrēts ITF. IRTAD datu bāzes pārvaldību, darbību un īpašumtiesības, regulē saskaņā ar Vienotā pētniecības centra lēmumiem, kas izklāstīti dokumentos CEMT/OECD/JTRC/M(2005)1 (2005. gada 25. maijs) un CEMT/OECD/JTRC(2005)5 (2005. gada 25. februāris), un kas paredz arī IRTAD grupas mandātu. [4:  Saite: https://www.itf-oecd.org/ ] 

Tādējādi Latvijas dalība IRTAD ekspertu līmenī ļautu Latvijas ekspertiem piedalīties datu analīzes metodiku izstrādē un citu iniciatīvu virzīšanā. Starptautiskā IRTAD ekspertu pieredze un zināšanu bāze lieti noderētu un palīdzētu novērtēt Latvijas situāciju ceļu satiksmes drošības jomu no cita skatu punkta. Tā kā IRTAD datubāze apkopo starptautiskus datus par ceļu satiksmes negadījumiem un nodrošina empīrisku bāzi starptautiskiem salīdzinājumiem un efektīvākai ceļu satiksmes drošības politikai, tā būtu svarīgs rīks nacionālās ceļu satiksmes drošības politikas novērtēšanai. IRTAD apvieno ceļu drošības ekspertus no dalībvalstu ceļu pārvaldēm, ceļu satiksmes drošības pētniecības institūtiem, NVO, tāpat arī ekspertus no automobiļu ražotājiem, tehnoloģiju piegādātājiem.
Ceļu satiksmes drošības jautājums tiek regulāri aktualizēts arī Satiksmes ministrijas vadības līmeņa darba grupās ES par ceļu satiksmes drošību, kā arī CARE[footnoteRef:5] (Community database on Road Accidents in Europe) ekspertu sanāksmēs Briselē. [5:  Saite: https://road-safety.transport.ec.europa.eu/european-road-safety-observatory/methodology-and-research/care-database_en ] 


Tādējādi, ievērojot sarežģīto situāciju ceļu satiksmes drošības jomā Latvijā, kā arī nepieciešamos pasākumus ceļu satiksmes drošības uzlabošanai valstī turpmākajos gados, būtu lietderīgi izmantot ITF/ESAO piedāvāto iespēju noslēgt vienošanos par divpusējo sadarbības projektu ar ITF/ESAO un 2024.gadā veikt izvērtējumu ceļu satiksmes drošības uzlabošanai Latvijā, kā arī izstrādāt turpmāku stratēģiju ceļu satiksmes drošības uzlabošanā Latvijā, kas būtu arī kā plašāks ietvars Ceļu satiksmes drošības plāna vidusposma izvērtējumam. 


1. Projekta īstenošanas pamatojums un mērķis

Paplašinot Latvijas sadarbību ar ITF/ESAO un pievienojoties ITF Starptautiskajai Satiksmes drošības datu un analīzes grupai IRTAD, tiktu izmantota arī iespēja noslēgt vienošanos ar ITF/ESAO, kā rezultātā 2024.gadā tiktu veikta izpēte un izstrādāta turpmāka stratēģija ceļu satiksmes drošības uzlabošanā Latvijā.
Satiksmes ministrijai sadarbībā ar ITF pārstāvjiem ir iezīmēti pamata virzieni šādai izpētei:
· ņemot vērā, ka 2024.gadā ir jāveic Ceļu satiksmes drošības plāna vidusposma izvērtējums, ir nepieciešams veikt plašāku progresa izvērtējumu ceļu satiksmes drošības jomā, kā arī izvirzīt ambiciozākus mērķus ar reālistisku un efektīvu ceļvedi, kā tos sasniegt;
· tā kā esošajā Ceļu satiksmes drošības plānā ir vajadzīgi papildinājumi, būtu nepieciešams, lai ITF/ESAO precizētu plāna rīcības virzienus un konsultētu par iespējamiem risinājumiem, sniegtu citu valstu pieredzi un būtiskus secinājumus no starptautiskiem dokumentiem;
· nepieciešams izveidot ietvaru sistemātiskai ceļu satiksmes negadījumos bojā gājušo un ievainoto skaita cēloņsakarību analīzei un šo novērtējumu secinājumu iekļaut plāna izvērtējumā, piesaistot kārtējā gada budžetam;
· cita starpā svarīgs ir arī esošā normatīvā regulējuma un citu saistīto politikas plānošanas dokumentu izvērtējums attiecībā uz tā ietekmi uz ceļu satiksmes drošības darbības rādītājiem – ceļu satiksmes negadījumu skaitu, bojā gājušo un ievainoto skaitu un arī galvenajiem darbības rādītājiem ceļu satiksmes drošības jomā;
· jāpārskata esošās politikas plānošanas ietvara un normatīvā regulējuma sasaiste ar iniciatīvām un darbībām ES normatīvajos aktos, kā arī alternatīvu risinājumu izvērtēšana citās ES valstīs saistībā ar ceļu satiksmes drošību;
· vienlaikus arī iespējamo jauno priekšlikumu un pārskatīto rīcības virzienu sasaiste ar ES un valsts politikas plānošanas dokumentos izvirzītajiem mērķiem ceļu satiksmes drošības uzlabošanā ir būtiska;
· ņemot vērā jaunākās metodes ceļu satiksmes drošības izvērtēšanā, būtiski ir arī pasākumi ceļu satiksmes būtisko veiktspējas indikatoru rezultativitātes uzlabošanai un drošas sistēmas ieviešanai;
· svarīga ir arī iezīmēta ceļa karte virzībai uz Nulles vīzijas ieviešanu 20-30 gadu laikā;
· un noslēgumā ir jāsastāda finanšu ietekmes aplēses katra identificētā pasākuma īstenošanai pa gadiem. 

Jāpiebilst, ka turpmākajā ceļu satiksmes drošības politikas izstrādē un īstenošanā liela nozīme būs atsevišķu faktoru un risku ietekmei, jo īstenoto pasākumu ietekmes izvērtēšanai būs nepieciešama plašāka perspektīva. Proti, ceļu satiksmes drošību raksturojoši indikatori vairs nebūs tikai ceļu satiksmes negadījumos bojāgājušo un smagi cietušo skaits, bet arī rādītāji, kas saistīti ar atļautā braukšanas ātruma ievērošanu, drošības līdzekļu, piemēram, drošības jostu lietošanu un citiem. Tāpēc šajā pētījumā būtiski izvērtēt atsevišķu ceļu satiksmes drošības rādītāju ietekmi uz ceļu satiksmes drošību. Vienlaikus pētījumā paredzētajam pasākumu kopumam būtu jāaptver visi ceļu satiksmes drošību raksturojošie virzieni – drošs ceļu satiksmes dalībnieks, droša vide un drošs transportlīdzeklis.

Vienlaikus Satiksmes ministrija kā alternatīvu risinājumu Ceļu satiksmes drošības plāna vidus posma izvērtēšanai un plāna precizēšanai 2023.gada oktobrī iesniedza projekta pieteikumu Eiropas Savienības Tehniskā atbalsta instrumentam (TSI) – “Esošā politikas ietvara, t.sk., normatīvo aktu ceļu satiksmes jomā ietekme uz ceļu satiksmes drošību izvērtējums” . Iesniegtā projekta mērķis ir plašāks izvērtējums par līdz šim īstenoto un plānoto pasākumu iespējamo ietekmi ceļu satiksmes drošības jomā Latvijā, kā arī esošās politikas un regulējuma ietekmi uz ES kopējo mērķi uzlabot ceļu satiksmes drošību.
Jāpiebilst gan, ka 2023.gada decembrī Satiksmes ministrija saņēma informāciju no Eiropas Komisijas (EK) par atbalstītajiem TSI projektiem, bet šis pieteikums nebija iekļauts. Tomēr tā principi ir izmantojami citu projektu (tostarp ITF/ESAO projekta) īstenošanā. Papildus jāatzīmē, ka 2023.gada novembrī uzsākts cits EK atbalstīts TSI projekts “Neaizsargāto ceļu satiksmes dalībnieku drošības uzlabošana Latvijā”, kuru veic Ernst&Young Baltics. Šī pētījuma mērķis nav tiešā veidā saistīts ar kopējo ceļu satiksmes drošības politikas veidošanu, bet tas ir konkrēti vērsts uz mazaizsargātāko ceļu satiksmes dalībnieku (gājēji, velosipēdisti, elektroskrejriteņu braucēji u.c.), jo Latvijā aizvien salīdzinoši liela daļa no bojāgājušiem un smagi ievainotiem ceļu satiksmes negadījumos ir mazaizsargātie ceļu satiksmes dalībnieki. Minētais pētījums neskata plašāk citus būtiskus aspektus, kas ietverti Ceļu satiksmes drošības plānā, tāpēc ir svarīgs arī visaptverošs izvērtējums par ceļu satiksmes drošības situāciju Latvijā, tostarp uzsvaru liekot uz visām Ceļu satiksmes drošības plānā ietvertajām aktivitātēm.


2. Projekta izmaksas un finansēšanas kārtība

     Papildu brīvprātīgās iemaksas par ESAO ITF realizēto divpusējo sadarbības projektu  ceļu satiksmes drošības uzlabošanā Latvijā 200 000 EUR apmērā plānots segt budžeta programmai "Nozaru vadība un politikas plānošana" 97.00.00 2024.gadam piešķirto valsts budžeta līdzekļu ietvaros.

Attiecībā uz sadarbībā ar ESAO/ITF paredzēto projektu un papildu brīvprātīgajām iemaksām ir jāvērtē arī tā atbilstība Publisko iepirkumu likuma (PIL) prasībām.  Tādējādi ir izvērtējams, vai par ESAO/ITF ekspertu pakalpojumiem slēdzamajam līgumam ir konstatējamas PIL 1. panta 9. punktā minētās iepirkuma līguma pazīmes. Proti, saskaņā ar definīciju iepirkuma līgums ir publisks būvdarbu, piegādes vai pakalpojuma līgums, kas finansiālās interesēs rakstveidā noslēgts starp vienu vai vairākiem pasūtītājiem un vienu vai vairākiem piegādātājiem.

Saskaņā ar PIL 8.panta ceturto daļu šo likumu piemēro iepirkuma procedūrām, ja publisku piegādes līgumu vai pakalpojuma līgumu līgumcena ir 42 000 EUR vai lielāka. No PIL paredzētajiem izņēmumiem likuma vai tajā noteikto procedūru piemērošanas izņēmumiem, tad uz minēto pakalpojumu varētu attiekties PIL 3.panta otrā vai sestā daļa.
PIL 3.panta otrā daļa nosaka, ka šo likumu piemēro tikai publiskiem pakalpojuma līgumiem par pētniecības un izstrādes pakalpojumiem, kuru CPV kods ir no 73000000-2 līdz 73120000-9, 73300000-5, 73420000-2 un 73430000-5, ja vienlaikus pastāv šādi nosacījumi:
Pētniecības un izstrādes pakalpojumi un saistītie konsultāciju pakalpojumi.
1) labumu no sniegtā pakalpojuma rezultātiem gūs tikai pasūtītājs, kas šos rezultātus izmantos vienīgi savām vajadzībām;
2) pasūtītājs pilnībā samaksās par sniegto pakalpojumu.

Tomēr Iepirkumu uzraudzības biroja publicētajā skaidrojumā minēts, ka ar PIL 3.panta otrās daļas regulējumu pārņemts Eiropas Parlamenta un Padomes 2014.gada 26.februāra Direktīvas 2014/24/ES  par publisko iepirkumu un ar ko atceļ Direktīvu 2004/18/EK (dokuments attiecas uz EEZ) 14.pants par pētniecības un izstrādes pakalpojumu iepirkumu. Papildus arī skaidrots, ka pakalpojuma iegādē pasūtītājam jārīkojas tā, lai izslēgtu nepamatotu valsts atbalstu izstrādātājam, tajā skaitā nodrošinot maksimālu konkurenci, atklātību, godīgumu un iespēju pasūtītājam saņemt vislabāko risinājumu, ko tirgus var piedāvāt. Pasūtītājam jāvērtē, vai pētniecības vai izstrādes pakalpojumu rezultātā ieguvumi paliek tikai līgumslēdzējas iestādes rīcībā, lai tos izmantotu savām vajadzībām, īstenojot savas darbības. Pētījuma rezultāta izmantošanai arī citu vajadzībām (labuma gūšanai) jābūt tiešai, nevis pastarpinātai.[footnoteRef:6] [6:  Skaidrojums IUB vietnē: https://www.iub.gov.lv/lv/skaidrojums-par-publisko-iepirkumu-likuma-iznemumu] 

Šeit būtiski arī ņemt vērā Līguma par Eiropas Savienību un Līguma par Eiropas Savienības darbību 317.pantu, kas nosaka, ka Komisija saskaņā ar apropriāciju apjomu sadarbībā ar dalībvalstīm uzņemas atbildību par budžeta izpildi, ievērojot pareizas finanšu vadības principus. Dalībvalstis sadarbojas ar Komisiju, lai nodrošinātu to, ka apropriācijas izmanto saskaņā ar pareizas finanšu vadības principiem. Tas nozīmē, ka ir jāievēro visi attiecīgie noteikumi un ka, īstenojot Eiropas Savienības mērķus, tiem, kas pārvalda naudas līdzekļus, ir jādara viss iespējamais, lai katrs EUR tiktu iztērēts finansiāli visizdevīgākajā veidā.[footnoteRef:7] [7:  https://www.vestnesis.lv/ta/id/121603 ] 


Savukārt PIL 3.panta sestā daļa nosaka, ka šo likumu nepiemēro, ja iepirkuma līgumus slēdz atbilstoši citiem procedūru noteikumiem un to slēgšanas tiesības piešķir saskaņā vairākiem nosacījumiem, tostarp starptautiskas organizācijas īpašu procedūru.
PIL 1.panta 22.punkta minētajai piegādātāja definīcijai ITF neatbilst, jo ITF kā starptautiskas organizācijas mērķis nav gūt peļņu, tādēļ tā var sniegt apliecinājumu, ka līgumsaistības var uzņemties saskaņā ar PIL 3.panta sestās daļas 2.punktu.

Ņemot vērā ESAO/ITF statusu un pilnvaras, organizācija neslēdz līgumus kā pakalpojumu sniedzējs un nepiedalās iepirkuma procesos, jo tas būtu pretrunā ar ESAO konvencijā noteikto neatkarības pamatprincipu un ESAO finanšu noteikumiem. Tie paredz, ka organizācija savas darbības programmas īstenošanai var pieņemt tikai brīvprātīgās iemaksas. ESAO negūst peļņu no sava darba un darbojas pēc izmaksu atgriešanas principa, un no  brīvprātīgā ieguldījuma tiks segtas ar ESAO ekspertu darbu saistībā ar ministrijai sniegto politikas īstenošanas atbalstu radušās izmaksas. ESAO nav finansiāli ieinteresēts un tas nav tirgus dalībnieks un nav konstatējamas iepirkuma līguma pazīmes un attiecīgi līguma slēgšanai nebūtu jāpiemēro PIL regulējums.
     
Tādējādi ITF Vispārīgo noteikumu 16.4. punkta b) apakšpunkts paredz, ka dalībvalstis var veikt brīvprātīgās iemaksas ITF budžetā, kas var būt dažādās formās, ieskaitot finansiālās iemaksas, darbinieku sekondēšanu, darbinieku pieejamības nodrošināšanu, konsultantu vai pētījumu finansēšanu, pasākumu organizēšanu vai publikāciju finansēšanu.  


Secinājumi:
1. Uzsākot Ceļu satiksmes drošības plāna 2021.-2027.gadam vidusposma izvērtējumu sadarbībā ar ITF jāpārliecinās, ka tā saturs izslēgs jau notiekošā TSI projekta “Neaizsargāto ceļu satiksmes dalībnieku drošības uzlabošana Latvijā” tvērumu, lai novērstu dubultās finansēšanas risku. 
2. Nepieciešams saņemt no ITF/ESAO apliecinājumu, ka līgumsaistības ar Latviju var uzņemties saskaņā ar PIL 3.panta sestās daļas 2.punktu.
3. Finansējums divpusējā sadarbības projekta īstenošanai ir paredzēts budžeta programmā "Nozaru vadība un politikas plānošana" 97.00.00 2024.gadam piešķirto valsts budžeta līdzekļu ietvaros 200 000 EUR. Vienlaikus jābūt nepārprotamam pamatojumam, kādēļ cits piegādātājs nevarētu izpildīt iecerēto pasūtījumu lētāk un labākā kvalitātē. 
4. Sarunas ar Starptautisko Transporta forumu ITF par divpusējo sadarbības projektu      veikšanu ceļu satiksmes drošības jomā būtu turpināmas pēc Ministru kabineta saskaņojuma saņemšanas – informatīvā ziņojuma izskatīšanas Ministru kabinetā.





Satiksmes ministrs 								K.Briškens







